Verkiesing: 29 partye gaan deelneemAltesaam 29 partye sal op 7 Mei aan die nasionale verkiesing deelneem. “Partye moes Maandag teen 17:00 alle uitstaande dokumentasie by die OVK ingedien en hul verkiesingsdeposito’s betaal het,” het Kate Bapela, woordvoerder vir die Onafhanklike Verkiesingskommissie (OVK) Woensdag in ŉ verklaring gesê. Vier partye, wat aanvanklik aangedui het dat hulle aan die verkiesing wil deelneem, het nie die spertyd gehaal nie. Dié partye is die African Unite Party, Iqela Lentsango – Dagga Party, Lekgotla for Democracy Advancement en South African Progressive Civil Organisation. “Dit is die grootste aantal partye nog wat aan ŉ demokratiese nasionale verkiesing in Suid-Afrika deelneem,” het Bapela gesê. Die OVK sal ŉ lys van kandidate op sy webwerf publiseer waarna enige besware teen ŉ kandidaat die OVK se hoofkantoor in Centurion skriftelik voor 1 April 2014 om 17:00 moet bereik. Die kommissie sal op 7 April sy uitspraak lewer oor die besware en, indien iemand teen die uitspraak wil appelleer, moet dit voor 10 April by die OVK ingedien word. Die finale lys van kandidate vir die verkiesing sal op 22 April gepubliseer word. Klik hier vir meer inligting en om die onderskeie stembriewe te sien.